Никулден в Сливенска епархия
07 декември 2010 10:05, Сливенска митрополия
Един от най-почитаните светийски празници е Никулден. В чест на светителя Николай Мирликийски Чудотворец в Сливенска епархия има построени 10 храма. Три от тях са в Сливен, Ямбол и в бургаския квартал ”Сарафово”. В строеж е и най-големият храм в жк ”Меден рудник” в Бургас, посветен на св. Николай Чудотворец.
Негово Високопреосвещенство Сливенски митрополит Йоаникий отслужи св. Литургия в централния храм на Бургас - ”Св. Кирил и Методий”. Там той отличи с офикия ”ставрофорен иконом” о. Николай Димитров, член на Сливенския епархийски съвет.
В Ямбол службата бе водена от архиерейския наместник ставроф. иконом Панайот Чакъров, а в Сливен - от протосингела на митрополията архим. Калист. Празнични богослужения бяха отслужени и във всички храмове на епархията.
Поздравяваме ставрофорния иконом Николай Димитров и му пожелаваме много здраве и дълголетие.
Предлагаме фоторепортаж от службата в храм ”Св. Николай Чудотворец” в Сливен.